**Сценарий открытого урока татарского языка по теме “Повторение о союзных и бессоюзных предложениях”. 8 класс.**

**Теркәгечле һәм теркәгечсез тезмә кушма җөмләләрне кабатлау.**

**8 нче сыйныф**

**Максат**: Теркәгечле һәм теркәгечсез тезмә кушма җөмлә турында белемнәрне гомумиләштереп кабатлау, бу җөмләләрне күнегүләрдән аера белү һәм сөйләмдә куллану күнекмәләрен ныгыту, синтаксик анализ ясау, системага салу; иҗади фикерләү сәләте һәм әхлак сыйфатлары тәрбияләү.

**Жиһазлау:** телевизор, ноутбук, сигнал карточкалар, перфокарта, тест

**Дәрес төре**: катнаш

**Дәрес тибы**: белем һәм күнекмәләрне гомумиләштерү һәм системалаштыру.

Дәрес барышы:

1. **Оештыру өлеше.**

Исәнмесез, укучылар!

Килдегезме дәрескә?

Уен, көлке, эшләрегез

Калдымы тәнәфестә?

(Кыңгырауны ишеттек тә

Ашыктык без дәрескә.

Җиңнәребезне сызганып

Тотынабыз зур эшкә)

* Хәерле булсын безнең дәресебез!

Хәерле булсын безнең һәрбер эшебез!

* Балалар, бездә бүген кунаклар бар. Алар белән дә исәнләшик әле.

Исәнмесез, кунаклар!

Саумы сез барыгыз да?

Сезне күрүгә без бик шат

Әҗегол мәктәбендә,

Татар теле дәресендә.

* Укучылар, әйдәгез, акыллы, әдәпле булыйк, килгән кунакларга үзебезнең осталыгыбызны күрсәтик.
* Дәфтәрегезне ачып бүгенге числоны, сыйныф эшен язып куегыз. (унсигезенче октябрь, сыйныф эше)

**II. Белемнәрне актуальләштерү.**

* Укучылар, без узган дәресләрдә нәрсәләр турында сөйләштек, нинди темалар үттек? (теркәгечле һәм теркәгечсез тезмә кушма җөмләләр)
* Бүгенге дәрестә алган белемнәребезне кабатларбыз һәм ныгытырбыз.
* Тик утыру күңелсез бит,

Уен уйнап алыйк без.

Башны бераз эшләттереп,

Әйдә, уйнап карыйк без.

* Үткәннәрне искә төшерү өчен “Килешәсезме?” дигән уен уйнап алабыз. Парталарыгызда сигнал карточкалар ята, әгәр җавап дөрес икән – кызыл төс, ялгыш җавапка зәңгәр төс күрсәтәсез. Барыгыз да әзерме? Уенны башлыйбыз, игътибарлы булыгыз.
* Үзара тезү юлы белән бәйләнгән җөмләләрдән торган кушма җөмлә тезмә кушма җөмлә дип атала (кызыл)
* Тезмә кушма җөмлә 3 төргә бүленә (зәңгәр) - 2
* Гади җөмләләре теркәгечләр ярдәмендә бәйләнгән җөмлә теркәгечсез тезмә кушма җөмлә дип атала (зәңгәр) - теркәгечле
* Гади җөмләләре үзара интонация ярдәмендә бәйләнгән кушма җөмлә теркәгечсез тезмә кушма җөмлә дип атала (кызыл)
* Теркәгечле тезмә кушма җөмләдә гади җөмләләр тезүче теркәгечләр белән бәйләнә (кызыл)
* Теркәгечсез тезмә кушма җөмләдә гади җөмләләрне бәйләүче чаралар: санау һәм каршы кую интонациясе (кызыл)
* Гади җөмләләрнең үз эчләрендә өтер булса, җөмләләр 2 нокта белән аерыла (зәңгәр) – нокталы өтер
* Теркәгечсез тезмә кушма җөмләдә гади җөмләләр өтер белән аерыла (кызыл)
* Теркәгечле тезмә кушма җөмлә эчендәге гади җөмләләр бер-берсеннән нокта белән аерыла (зәңгәр) – өтер
* Кискен каршы куюны һәм вакыйгалар алмашынуын белдергән җөмләләр арасында сызык куела (кызыл)
* Һәм теркәгече ярдәмендә бәйләнгән җөмләләрдә аларның һәр икесе өчен дә уртак кисәк булганда, һәм алдыннан өтер куелмый. (кызыл)
* Ә хәзер үзегезнең белемнәрегезне билгеләгез: хатасыз җавапка – “5”ле, 1-2 хата “4”ле, 3-4 хатага “3”ле.

III **Белем һәм күнекмәләр гомумиләштерү һәм системалаштыру.**

* Алдагы биремне эшләр өчен, теркәгечләрне искә төшереп, перфокартаны тутырырга кирәк.

**Перфокарта белән эш**

 яисә, ләкин, һәм, әмма, яки, ә, да/та, тик, я-я.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | 1 | 2 | 3 | 4 | 5 | 6 | 7 | 8 | 9 |
| Җыючы |  |  |  |  |  |  |  |  |  |
| Каршы куючы |  |  |  |  |  |  |  |  |  |
| бүлүче |  |  |  |  |  |  |  |  |  |

* Биремне тикшерегез һәм үзегезгә бәя куегыз.
* Укучылар, халык авыз иҗаты хикмәтле һәм гыйбрәтле мәкальләргә бай. Алар безне әдәп-әхлак сыйфатларына өйрәтәләр. Алдагы эш төре мәкальләр белән бәйле булыр. Әйдәгез, мәкальләрне язып, җөмләләрнең төрләрен билгеләп, схемаларын төзик.

 Беренче җөмләне үзем аңлатам.

Агач үз урынына егыла, ә таш бик ерак тәгәри. – җөмләнең грамматик нигезен табабыз. Бу –кушма җөмлә. Ул ике җөмләдән тора: беренчесе – агач уз урынына егыла; икенчесе – таш бик ерктан тәгәри. Гади җөмләләр үзара каршы куючы теркәгеч белән бәйләнгән. 2 җөмлә арасына өтер куела. Җөмләнең схемасы: [], ә []. Бу - каршы куючы *теркәгечле тезмә кушма җөмлә.*

* Икенче җөмләне тактада .....аңлата.
* Урманга утын ташылмый, коега су салынмый. *- теркәгечсез тезмә кушма җөмлә* .
* Эшләгән тук булган, эшләмәгән юк булган - *- теркәгечсез тезмә кушма җөмлә* .
* Бәйрәм иртәсе җитте, һәм концерт башланды. – җыючы теркәгечле тезмә кушма җөмлә.
* Балалар, күзләрне ял иттереп алыйк әле.

Күзләребез уңга карый,

Күзләребез сулга карый,

Күзләребез өскә карый,

Күзләребез аска карый,

Күзләребез йомылып карый,

Бераз ял итеп ала.

* Алдагы бирем: **график диктант**. Мин сезгә җөмләләр укыйм, ә сез аның схемасын гына ясыйсыз.

Бераздан җил тынды, ә мин һаман тынычлана алмадым. (Скоро ветер стих, а я все еще не мог успокоиться)

Яңгыр яуды, тузан басылды. (Дождик прошел, пыль утихла)

Я салкын җил исә, я яңгыр ява башлый. (Или дует холодный ветер, или начинает лить дождь)

Безнең урамга ямь-яшел чирәм чыкты, тик каз бәбкәләре генә күренмәде. (На нашей улице взошла зеленая травка, но гусята не появились)

Белемле үлмәс, белемсез көн күрмәс. (Умный не умрет, глупый не проживет)

Әллә болытлар куерды, әллә караңгы төшә башлады. (То ли облака сгустились, то ли сумерки появились)

Арыды, талчыкты, әмма күңеле күтәренке иде Кирамның. (Устал, утомился, но настроение у Кирама было приподнятое).

* Эшегезне тикшерер өчен, күршегез белән дәфтәрләрегезне алышыгыз.

[], ә [].

[], [].

Я [], я [].

[], тик [].

[], [].

Әллә [], әллә [].

[], әмма [].

* Хәзер башкарыласы эш төре табышмаклар белән бәйле булачак. Мин сезгә табышмаклар әйтәм, ә сез җавапларын табарсыз һәм тезмә кушма җөмләнең төрен билгеләрсез.
* Суда юынып алды, ә өсте коры калды. (каз) – каршы куючы теркәгечле ткҗ
* Канаты һәм аягы бар, ләкин үзе йөзә белми. (тавык)- каршы куючы
* Тимерче һәм балтачы түгел, ә авылда беренче эшче. (ат) - каршы
* Сакаллы килеш туа, ләкин берәү дә гаҗәпләнми. (кәҗә) – каршы

**Резерв: Тезмә кушма җөмләләр буенча тест.**

1.**Теркәгечле тезмә кушма җөмлә составындагы җөмләләр үзара:**

А. Теркәгечләр катнашыннан башка гына бәйләнә;

Б. Тезүче теркәгечләр ярдәмендә бәйләнә.

**2.Теркәгечсез тезмә кушма җөмлә составындагы җөмләләр үзара:**

А. Теркәгечләр катнашыннан башка гына бәйләнә;

Б. Тезүче теркәгечләр ярдәмендә бәйләнә

3.**Теркәгечле тезмә кушма җөмлә эчендәге гади җөмләләр бер-берсеннән:**

А. Өтер, нокталы өтер белән аерыла;

Б. Өтер белән генә аерыла.

**4.** **Теркәгечсез тезмә кушма җөмлә эчендәге гади җөмләләр бер-берсеннән:**

А. Санау, каршы кую, бүлү, җыю интонациясе ярдәмендә теркәлә;

Б. Санау яки каршы кую интонациясе ярдәмендә теркәлә.

5. **Теркәгечсез тезмә кушма җөмләдә санау интонациясе ярдәмендә:**

А. Бер үк вакытта булган күренешләр генә санала;

Б. Төрле вакытта булган күренешләр генә санала.

В. Бер үк яки төрле вакытта булган күренешләр генә саналып күрсәтелә;

6. **Теркәгечсез тезмә кушма җөмләдә каршы кую интонациясе ярдәмендә:**

А.Бер-берсенә каршы куела торган җөмләләр теркәлә.

Б. Бер үк яки төрле вакытта булган күренешләр генә саналып күрсәтелә;

(Җаваплар: 1 – Б, 2 - А, 3-Б, 4 -Б ,5 - В, 6 - А)

Үзегезгә билгеләр куегыз.

* **4. Йомгаклау**.
* Әйдәгез, бүгенге дәрескә нәтиҗә ясыйк. Бүген дәрестә нәрсә эшләдек?
* Без сезнең белән максатка ирештекме?
* Кем бүген үзенә 5ле билгесе куйды, 4 ле, 3 ле?
* Мин дә сезнең билгеләрегез белән килешәм, билгеләрегезне көндәлекләрегезгә куегыз.
* **5. Өй эше.**

Үзегезгә ошаган эшне сайлап алып, өй эшен язып куегыз.

* 1. Теркәгечле һәм теркәгечсез тезмә кушма җөмләләр кулланып, бирелгән тема буенча хикәя төзергә: “Кешеләргә әйтер сүзем”.

2. Тезмә кушма җөмләле 5 мәкаль табып язарга, җөмләләрне тикшерергә.

3. Тезмә кушма җөмләләр буенча тест яки кроссворд төзергә.

**6. Саубуллашу.**

Миңа сезнең дәрестә эшләвегез бик ошады, сез бер-берегезгә ярдәм итеп, кызыксынып эшләдегез. Бик зур рәхмәт сезгә. Дәрес тәмам. Чыгарга була.

**Учитель татарского языка и литературы**

**Ахунова Светлана Марсовна**